Správa zo zahraničnej pracovnej cesty

1.  Účastník ZPC:
Titul, meno a priezvisko: 		PhDr. Eva Tomková, SRŠ
Spoluúčastník:                                  Mgr. Mária Bošňáková, SŠSŠM 
Pracovisko, pracovné zaradenie:	Ministerstvo školstva, vedy, výskumu a športu SR, Stromová 1  813 30 Bratislava
                                                           štátny radca
2.  Zahraničná pracovná cesta:
Štát, mesto: 				Švajčiarsko, Ženeva, OSN  
Vykonaná v dňoch: 			23. 05.  – 26. 05. 2016
Účel cesty:	Prerokovanie implementácie Dohovoru OSN o právach dieťaťa a opčných protokolov k  Dohovoru pred Komisiou OSN pre práva dieťaťa - The Committee on the Rights of the Child  (ďalej len „CRC“).
Spôsob financovania: 		MŠVVaŠ SR – SRŠ a SŠSŠM.

3.  Rámcový program pobytu:
23. 05. 2016		Príchod do Ženevy
Príprava podkladov na zasadnutia
24. 05. 2016 	Doobeda - prijatie delegácie SR veľvyslancom Stálej misie Slovenskej republiky pri OSN, pánom Fedorom Rosochom, v sídle Stálej misie SR pri OSN v Ženeve.
Poobede - 1. časť dialógu s CRC.
	Príprava členov delegácie SR na 2. časť dialógu podľa predložených otázok  CRC.
25. 05. 2016                 2. časť dialógu CRC so zástupcami SR
26. 05. 2016                 Odlet zo Ženevy

4.  Stručný priebeh:
24. 05. 2016 Predstavenie členov delegácie SR pozostávajúcej zo 17 zástupcov ministerstiev (MPSVR SR, MV SR a Úradu splnomocnenca vlády pre rómske komunity, MS SR, MZVEZ SR, MŠVVaŠ SR) veľvyslancovi Stálej misie SR pri OSN a podrobná inštruktáž o organizácii, priebehu a postupe pri vedení dvojdňového dialógu Výboru CRC.
Poobede - rokovanie s výborom CRC v čase od 15:00 h do 18:00 h. Slovenskú delegáciu viedol p. veľvyslanec Stálej misie SR pri OSN p. Fedor Rozsocha. Výbor- CRC  v úvode ocenil postup Slovenskej republiky pri implementovaní Dohovoru o právach dieťaťa a dvoch relevantných opčných protokolov k Dohovoru, ako aj viaceré legislatívne opatrenia a vytvorenie úradu komisára pre deti. Nasledovalo položenie prvej časti komentovaných otázok členmi CRC. Pri ich koncipovaní členovia CRC vychádzali z vládnej správy o stave plnenia Dohovoru v SR a zo siedmich doplnkových správ, ktoré boli predložené občianskymi združeniami a mimovládnymi organizáciami.  Po krátkej prestávke na zrekapitulovanie otázok a ich pridelenie otázok jednotlivým účastníkom delegácie podľa vecne príslušných rezortov sa venoval celý čas vyhradený pre slovenskú delegáciu na ústne odpovede zo strany zástupcov jednotlivých ministerstiev na otázky členov CRC. Predseda CRC bezprostredne po odznení našich odpovedí otvoril ďalšie kolo kladenia otázok. Na prípravu odpovedí, ktoré mali odznieť v ďalšom dni bol vyhradený čas v priebehu večera. 
25. 05. 2016 Druhý deň viedol delegáciu SR štátny tajomník MPSVR SR p. Branislav Ondruš.  Dialóg CRC so zástupcami SR o implementácii Dohovoru v SR pokračoval pripravenými odpoveďami jednotlivých zástupcov rezortov na otázky z predchádzajúceho dňa. V priebehu obidvoch dní boli položené členmi CRC otázky, ktoré sa týkali priamo rezortu MŠVVaŠ SR.  Rezortu školstva sa týkali najmä otázky zamerané na prístup ku vzdelávaniu pre všetkých, oblasť výchovy k ľudským a detským právam, osobitné opatrenia pre deti so špeciálnymi výchovno-vzdelávacími potrebami, prevencia extrémizmu a pôsobenia paramilitantných organizácií v školách, výchova k manželstvu a rodičovstvu, opatrenia v oblasti prevencie záškoláctva a predčasného ukončenia školskej dochádzky, opatrenia v oblasti duševného zdravia adolescentov, psychologická diagnostika a rediagnostika detí a ich zaraďovanie do typu a druhu školy, inkluzívne vzdelávanie, žiacke školské rady a participácia detí a mládeže. Po ukončení dialógu s CRC nasledovalo krátke záverečné stretnutie s veľvyslancom Stálej misie SR pri OSN, ktorý poďakoval za vykonanú prácu a pripravenosť na zvládnutie odpovedí. 
5.  Odporúčané závery: 
Po zhodnotení aktuálne zisteného stavu implementácie Dohovoru OSN o právach dieťaťa a relevantných 2 opčných protokolov k Dohovoru v Slovenskej republike budú vláde SR doručené záverečné odporúčania, ktoré Výbor spracuje a zverejní do dvoch týždňov. Stav implementácie Dohovoru OSN o právach dieťaťa v Slovenskej republike bude opakovane hodnotený Výborom po ďalších štyroch rokoch. Všetky dostupné informácie sú na: http://tbinternet.ohchr.org/_layouts/treatybodyexternal/SessionDetails1.aspx?SessionID=987&Lang=en .
6.  Prehľad prinesenej dokumentácie a miesto jej uloženia
Bez dokumentácie.
7.  Spôsob zverejnenia výsledkov ZPC, prenos získaných informácií
Súhlasím so zverejnením správy na internete.
Prenos informácií – podľa bodu č. 5 tejto správy.

Správu vypracovala: PhDr. Eva Tomková 	 

Dátum: 06. 06. 2016 

Správu schválil:  		
PaedDr. Z.Kadlečíková, PhD.

Ing. Marian Galan, GR SRŠ